ועדת הכלכלה, כנסת 20, פרוטוקול מספר 584, 2017-10-23 09:30

איתן כבל: בוקר טוב, שבוע טוב, חודש טוב – נכון שזה כבר כמה ימים, אבל חודש מרחשוון, שהרבה תוהים לחשוב, מה פירוש המילה מר.

איתן כבל: מר זו סתם טיפה, גשם, דברים מהסוג הזה.

איתן כבל: אני באמת מתרגש.

איתן כבל: אני הרבה שנים בכנסת, ובכל פעם שני צריך להתחיל מושב, אני מתרגש כאילו לי זה היום הראשון.

איתן כבל: כך אני מרגיש כל השנים.

איתן כבל: ואני מודה, באמת, לאלוקים, על הכוח שהוא נותן לי, שגם אחרי כל כך הרבה שנים אני קם כל בוקר בעיזוז, והתעוררתי מוקדם בהתרגשות לקראת היום הזה.

איתן כבל: זה ממלא אותי.

איתן כבל: רציתי לשתף אתכם בתחושה הזאת.

איתן כבל: אני רואה בכנסת שליחות אמתית, ואני משתדל גם בוועדת הכלכלה לעשות את המיטב למען אזרחי מדינת ישראל.

איתן כבל: המושב הזה הולך להיות מאוד-מאוד אינטנסיבי.

איתן כבל: איני יודע מה יילד יום בכל הנוגע לממשלה, הכנסת.

איתן כבל: הנחת העבודה שלי - אם כולם יכולים להיות פרשנים, גם אני יכול, כי ממילא מי זוכר – הנחת העבודה שלי שהבחירות, אם תהיינה, תהיינה לכל המוקדם לא לפני קיץ 2018.

איתן כבל: אין מצב שראש הממשלה יוותר לחגוג לצדה של מירי רגב את חגיגות ה-70 למדינת ישראל, ובמקרה היותר או הפחות – כל אחד יבחר לו – חורף-סתיו שנה הבאה, 2019.

איתן כבל: זה אומר שעומד בפנינו מושב מהאינטנסיביים שהוועדה הזאת תראה.

איתן כבל: כמובן, גולת הכותרת – נכון שזו לא ועדת הכלכלה נטו, אבל ההנהלה של ועדת הכלכלה היא זו שמובילה את המהלך של ועדת החקירה בכל הנוגע לענייני הבנקים, שאתם מכירים את זה.

איתן כבל: אני כבר אומר לכם, שבכוונתי החל מחודש ינואר, בעזרת השם, לצאת לשימוע שעוד לא היה כמותו בכל הנוגע לתחבורה ציבורית.

איתן כבל: אני חושב שזה הנושא בה"א הידיעה, שעומד לפתחנו כולנו.

איתן כבל: אני יכול לומר את זה הבוקר – הכביש המשודרע – עם עי"ן - כביש 1, שכרתים-נתב"ג זה שעה ו-20, וראש העין-ירושלים – שעה ו-45.

איתן כבל: כלומר בקליפת אגוז, כשאנחנו שמים את הדברים על השולחן.

איתן כבל: יש עוד נושאים רבים – אני אומר זאת גם לך, גברתי מנהלת הוועדה; בוקר טוב אדוני, חברי.

איתן כבל: שמח לראות אותך – שמאוד נקפיד עליהם, אף יותר מעבר, זה העניין של המעקב והבקרה על החלטות שתתקבלנה כאן בוועדה.

איתן כבל: אני כבר אומר – העבודה תהיה כמעט סביב השעון.

איתן כבל: ועדת הכלכלה, ברוך השם, בקדנציה הזו עשתה כברת דרך מיוחדת, ובכוונתי יחד אתכם, כי בלעדי הצוות המקצועי, שזו גם הזדמנות לומר לו תודה על מה שנעשה עד כה ועל מה שעוד ייעשה, ותודה לך לאה ולאתי ולכל הצוות שאת עומדת בראשו ושאתי עומדת בראשו, כי בלעדיכן לא היינו – בסוף-בסוף- - -

יעקב פרי: אפשר לומר, לא היינו מגיעים עד הלום.

איתן כבל: ממש כך.

איתן כבל: אני אומר את זה בצורה הכי חדה וברורה, וכמובן הצוות שלי, של המשרד, שמלווה אותי מקרוב.

איתן כבל: שוב, אומר שאיני מתכוון לוותר על הפתיח של כל יום עם שיר.

איתן כבל: אני אומר את זה ליד חברי יעקב פרי, שגם לקח על עצמו לעמוד בראש השדולה שמלווה את כל הזמר העברי.

איתן כבל: לא תכננו את זה בינינו, אבל זה לגמרי מתחבר.

איתן כבל: אפתח כל יום בשיר.

איתן כבל: כל אחד מוזמן לתת הצעה, אגב.

איתן כבל: אני מתכוון גם להעלות בפייסבוק, הצעות, ואקרא גם את שם המציע.

איתן כבל: אני חושב שזה מתחיל גם את היום וגם את המושב הזה ממקום אחר, באופן הרבה יותר נעים.

איתן כבל: השיר שבחרתי הבוקר הוא שיר של נעמי שמר.

איתן כבל: אני מודה – הוא קלישאתי עד זרא, אבל מבחינתי הוא מתחבר ונוגע בעניין – השיר הוא התחדשות אחרת; כפי שכולנו מכירים את השיר, אחרי החגים.

איתן כבל: הוא אומר כך: "עייפות בלתי מוסברת, פיק ברכיים לא מובן, צל שרב על כל הדרך ואבק לבן.

איתן כבל: אבל עודך משווע לגשמי ברכה, עוד רחוקה מנוחתך.

איתן כבל: אחרי החגים יתחדש הכול.

איתן כבל: יתחדשו וישובו ימי החול.

איתן כבל: האוויר, העפר, המטר והאש.

איתן כבל: גם אתה, גם אתה תתחדש.

איתן כבל: "בגנך פורחים לפתע עץ הפרי ועץ הסרק, ועץ החלומות ועץ הטוב והרע, ומוטלים כל כליך בחצר ביתך.

איתן כבל: לא נשלמה מלאכתך.

איתן כבל: אחרי החגים יתחדש הכול, במסע שלא נגמר, בין שדות הצל ושדות האור.

איתן כבל: יש נתיב שלא עברת ושתעבור.

איתן כבל: שעון סמוי מן העין מצלצל לך.

איתן כבל: לא נשלמה אהבתך.

איתן כבל: אחרי החגים יתחדש הכול".

איתן כבל: אני חושב שזה שיר שכפי שאמרתי, עדיין אומר את הכול.

איתן כבל: תודה רבה לכולם.

איתן כבל: בוקר טוב, בואו נצא לדרך.

לאה ורון: תודה רבה לך, אדוני היושב-ראש.

לאה ורון: גם על המילים החמות, אבל בעיקר על זה שאתה סוחף את כולנו אחריך.

איתן כבל: תודה.

איתן כבל: כמובן, אנחנו בהצעת חוק סליקה אלקטרונית של שיקים (תיקון), התשע"ז-2017.

איתן כבל: מי מציג את החוק?

<לירון מאוטנר לוגסי: לירון מאוטנר, משרד המשפטים.

<לירון מאוטנר לוגסי: קודם כל, אני מודה ליו"ר על קבלת הבקשה שלנו לדון בהצעת החוק ועל הפתיחה האופטימית והחביבה בתחילת הדיון.

<לירון מאוטנר לוגסי: בנק ישראל ואנחנו נציג במשותף.

<לירון מאוטנר לוגסי: בנק ישראל יתחיל ברקע קצר, ואנחנו נתייחס אחר כך לתיקונים הספציפיים בהצעת החוק.

איתן כבל: יש פה נציגים של הבנקים?

לאה ורון: כולם הוזמנו, והם הודיעו שלא יגיעו, כי אני מניחה שאין להם הערות.

איתן כבל: אני רק רוצה לומר שיש פנייה אליי מעובדי בנק הפועלים, שעסקו בסליקה, שהם מכבדים את העובדה שנדרשת סליקה, כפי שאנו מאשרים אותה.

איתן כבל: גם אקרא את הטענה שלהם, שבשונה מכל הבנקים האחרים, הם פשוט חטפו בראש בצורה יוצאת דופן, אבל כל דבר בעיתו.

איתן כבל: בואו נצא ברשות

איתן כבל: כם לדרך, ואנא להציג את החוק.

איתן כבל: בבקשה.

<רונית ציצאט: בוקר טוב.

<רונית ציצאט: שמי רונית ציצאט, בנק ישראל.

<רונית ציצאט: אני מנהלת אגף מערכות תשלומים וסליקה.

<רונית ציצאט: היינו כאן בפברואר 2016, כשחוקק חוק הסליקה האלקטרונית.

<רונית ציצאט: החוק מאפשר למערכת הבנקאית עד פברואר 2018 להיערך – מדובר פה בהיערכות מאוד כבדה ומשמעותית, של המערכת וגם של ציבור הלקוחות.

<רונית ציצאט: בנובמבר 2016 עלינו לאוויר עם הסליקה הסלולרית.

<רונית ציצאט: חלק גדול מהבנקים מאפשרים ללקוחותיהם לפעול ולצלם את הצ'ק באמצעות הסלולר.

<רונית ציצאט: זה היה השלב הראשון של יישום החוק.

<רונית ציצאט: אני חייבת לומר שבכלל בנושא הצ'קים אנחנו עושים מהפכה ורפורמה.

<רונית ציצאט: במאי 2017 ביטלנו את- - - הסליקה הידנית.

<רונית ציצאט: היו שם הרבה סליקות ידניות, וביולי 2017 הקמנו ממשק בין רשות ההוצאה לפועל לבין הבנקים באופן שבו רשות ההוצאה לפועל יכולה לאמץ למעשה את הפלטים שמופקים במקרה של החזרה של צ'ק בצורה אלקטרונית.

איתן כבל: אנחנו זוכרים את הדיון.

<רונית ציצאט: אנחנו בסוף נובמבר 2017 רוצים לעלות לאוויר - קצת מוקדם מהמועד שתוכנן לפי החוק.

<רונית ציצאט: המטרה היתה גם כדי למצוא תאריך, שכל המערכת הבנקאית שצריכה לעלות לאוויר ברגע אחד, שהתאריכים יתאימו לה, וגם לא ליפול לסוף שנה, כי אז יש קושי בשינויים טכנולוגיים.

<רונית ציצאט: זו הסיבה ללחץ ולדחיפות שלנו מול הוועדה, לקדם את זה כמה שיותר מהר.

איתן כבל: בבקשה, משרד המשפטים רוצה להוסיף על דברי החוכמה?

<לירון מאוטנר לוגסי: אסביר בקצרה, מה ביקשנו בהצעת החוק לעשות, ואם יהיה צורך להרחיב, בנק ישראל ירחיבו.

<לירון מאוטנר לוגסי: בעצם יש שלושה תיקונים בחוק.

<לירון מאוטנר לוגסי: אחד הוא כמעט טכני – ההגדרה של בנק בחוק הסליקה האלקטרונית של צ'קים מדבר על תאגיד בנקאי בחוק הבנקאות, רישוי, ועל בנק הדואר.

<לירון מאוטנר לוגסי: אנו מבקשים להוסיף גם את בנק ישראל להגדרת בנק, כי גם לו יש פעילות, וצ'קים מוצגים על-ידו לגבייה או נמשכים אליו, ואנו מבקשים לכלול אותם בהגדרה, כך שהחוק יחול גם ביחס אליהם.

<לירון מאוטנר לוגסי: זה התיקון הראשון.

<לירון מאוטנר לוגסי: התיקון השני נוגע לצ'קים שנסלקים בין בנקים ישראליים, אבל נקובים במטבע החוץ, בשונה משקל.

<לירון מאוטנר לוגסי: בעצם ממה שאנחנו הבנו מבנק ישראל, המספר של הצ'קים הללו הוא מאוד קטן ביחס לצ'קים האחרים.

<לירון מאוטנר לוגסי: הם נסלקים בדרך שונה לחלוטין מהדרך שבה נסלקים במטבע ישראלי, ואנו מבקשים להשאיר אפשרות, בשונה משאר הצ'קים שבמטבע ישראלי, ששם אנחנו מחייבים לסלוק בדרך של סליקה אלקטרונית, אנו מבקשים לגביהם להשאיר לבנקים את האפשרות לבחור, אם הם רוצים להמשיך לסלוק אותם בדרך של סליקה פיזית או בדרך של סליקה אלקטרונית.

איתן כבל: אוקיי.

איתן כבל: אני מניח שיש ירידה בשימוש בצ'קים, או סתם נדמה?

<רונית ציצאט: יש עלייה.

<רונית ציצאט: הכמות היא יחסית יציבה או עם עלייה קלה של אחוז-שניים.

<רונית ציצאט: הסכומים של הצ'קים עולים מאוד.

איתן כבל: למרות שיותר ויותר כרטיסי האשראי - ואללה?

איתן כבל: זה כמו שהיה נדמה לנו שיש ירידה במעשנים.

יעקב פרי: יש רבדים הולכים וגדלים באוכלוסייה שאין להם כרטיסי אשראי, לצערנו.

<רונית ציצאט: אנחנו מדברים על כ-132 מיליון צ'קים בשנה, זה טריליון שקל שעובר.

איתן כבל: בדרך כלל מי שאין לו פנקס צ'קים, גם כנראה לא יקבל כרטיס אשראי.

איתן כבל: זה כמעט מתכתב אחד עם השני.

יעקב פרי: אבל מצד שני, זה עדיין המוצר הבסיסי, שלקוח בא, ומה שיש לו.

איתן כבל: פעם היית עומד בתור בסופר, וזה היה טבעי שאנשים שולפים צ'קים ורושמים.

איתן כבל: לא זוכר מתי הפעם האחרונה שראיתי דבר כזה.

איתן כבל: אני חושב שזה אחד המקומות, או סופר פארם.

איתן כבל: מעניין.

יעקב פרי: הבעיה היא לא קשורה לדיון הזה.

יעקב פרי: הבעיה היום, שהמוט, לצערנו, של העבודה בשחור - נקרא לילד בשמו – יוצרת מצב שאו אנשים לא נותנים צ'ק, או נותנים את הצ'ק בלי המוטב.

יעקב פרי: ואז יש העברה, וזו תעשייה די גדולה.

<רונית ציצאט: אבל אם יורשה לי להוסיף, אנחנו משתמשים הרבה מאוד בצ'קים – למשל, תשלומי מסים, מתנות לחתונות, אירועים.

איתן כבל: דווקא חתונות – התחיל כרטיסי האשראי.

איתן כבל: עד כדי כך, אפילו כשמזמינים אותך לחתונה, כבר שולחים לך את הלינק לאפשרות לתת את המתנה דרך כרטיס אשראי.

איתן כבל: אבל המציאות היא זו שקובעת.

יעקב פרי: זה כמו שאומרים שמספר המעשנים הולך וקטן.

איתן כבל: אמרתי את זה.

איתן כבל: הייתי בטוח שהמספר ירד דרמטית.

איתן כבל: הסתבר – לא רק שלא ירד; יש אפילו עלייה של איזה אחוז כמדומני במספר המעשנים, אבל לאלוהים פתרונות.

<לירון מאוטנר לוגסי: ויש התיקון השלישי, שעוסק בסליקת צ'קים שנקובים במטבע ישראלי, אבל נסלקים לא בין בנקים ישראליים אלא בין בנק ישראלי לבין מוסד פיננסי זר.

<לירון מאוטנר לוגסי: זה הסעיף שלנו, שמסמיך את שרת המשפטים בהסכמת הנגידה ובאישור הוועדה להחיל את ההוראות לפי החוק לרבות הכללים שנקבעו מכוחו, ביחס לאותם צ'קים שנסלקים בין מוסדות פיננסיים זרים לבין ישראל, כשהכוונה היא בין היתר- - -

יעקב פרי: אבל זה צ'קים של בנקים זרים.

יעקב פרי: זה כשאת כותבת, חשבון בנק שיש לך בחו"ל לצורך העניין.

יעקב פרי: נכון?

<לירון מאוטנר לוגסי: נכון.

<לירון מאוטנר לוגסי: או צ'ק של חשבון ישראלי שמבקש להיפרע על-ידי בנק זר.

<לירון מאוטנר לוגסי: אחת התכליות המשמעותיות של ההסמכה הזו – זו הסמכה רחבה, שמאפשרת לעשות את זה ביחס למוסדות פיננסיים זרים שונים, אבל אחת התכליות, כפי שכתבנו בדברי ההסבר, היא כן להסדיר גם את הנושא של הסליקה בין הרשות הפלסטינית לבין ישראל.

יעקב פרי: מאז שאני חי ונושם, משהו לא הסתדר עד עצם היום הזה, נושא הסליקה של בנקים פלסטיניים לבין בנקים ישראליים.

<לירון מאוטנר לוגסי: נכון, יש שם הסדר יותר מורכב.

יעקב פרי: זה מוקש שטובי החכמים עדיין לא הצליחו לפתור זאת.

איתן כבל: בדיון הקודם סביב השאלה שאתה מעלה, היה כאן.

איתן כבל: יש מי מהיושבים פה שיש לו הסתייגות מהסעיפים כאן או מהכיוון?

איתן כבל: אוקיי.

לאה ורון: הם אמורים להיערך אחרי שהחוק יעבור במליאת הכנסת עם צו שצריך לעבור בדחיפות לוועדת הכלכלה.

יעקב פרי: זה עבר קריאה ראשונה.

איתן כבל: תקנות.

לאה ורון: קחו בחשבון שמייד אחרי שמליאת הכנסת תאשר את הצעת החוק, ראוי ונכון להעביר לוועדה את התקנות על-מנת שאפשר יהיה לשבץ את זה בסדר-היום כדי שתעמדו במועדים שאתם מעוניינים בהם.

איתן כבל: בכל הנוגע לחקיקה בכלל, תקנות בפרט – משרדי הממשלה תמיד עוסקים בלקוות.

יעקב פרי: הפער בין מעבר חוקים במליאה לבין התקנות הוא אדיר.

איתן כבל: זה הרבה יותר מזה.

איתן כבל: אם זה לא חוק שהקואליציה רוצה להעביר אותו כי הוא חוק פוליטי, כל שאר החוקים, כשממשלה באה ואומרת: זה דחוף - זה לא יהיה בזמן הנראה.

יעקב פרי: זה נורא.

<רונית ציצאט: בנובמבר אנחנו עולים לאוויר.

איתן כבל: רשמנו לפנינו.

איתן כבל: בוקר טוב, חברי.

איתן כבל: ברוכים הבאים.

<לירון מאוטנר לוגסי: אתחיל בהקראה.

<לירון מאוטנר לוגסי: חוק סליקה אלקטרונית של שיקים (תיקון), התשע"ח–2017.

<לירון מאוטנר לוגסי: תיקון סעיף 1.

<לירון מאוטנר לוגסי: בחוק סליקה אלקטרונית של שיקים, התשע"ו–2016‏ (להלן – החוק העיקרי), בסעיף 1, בהגדרה "בנק", בסופה יבוא "ובנק ישראל".

<מרב תורג'מן: אולי תסבירי למה התיקון הזה נוגע.

<מרב תורג'מן: נכון שפירטת, אבל זה מתייחס להגדרת בנק.

<מרב תורג'מן: אתה רוצה להעלות להצבעה סעיף-סעיף?

איתן כבל: כן.

איתן כבל: יש הערות?

איתן כבל: מי בעד סעיף 1 – ירים את ידו.

איתן כבל: הצבעה בעד סעיף 1 – פה אחד סעיף 1 אושר.

איתן כבל: תודה רבה, אושר.

<לירון מאוטנר לוגסי: תיקון סעיף 2.

<לירון מאוטנר לוגסי: בסעיף 2 לחוק העיקרי – (1) בסעיף קטן (א), אחרי "הצגה לפירעון של שיק" יבוא "הנקוב במטבע ישראלי"; (2) אחרי סעיף קטן (א) יבוא: "(א1) הצגה לפירעון של שיק שאינו נקוב במטבע ישראלי, יכול שתיעשה באמצעות הצגת שיק ממוחשב בתקשורת מחשבים לפי הוראות סעיף קטן (א); השר, בהסכמת הנגיד- - -

<מרב תורג'מן: לפני שאת ממשיכה את התוספת, יש בקשה ממשרד המשפטים ומבנק ישראל, להוסיף כאן הסמכה לשרת המשפטים בהסכמת הנגיד, לקבוע בתקנות הוראות לפי חוק זה שנדרשות - עוד הסמכה.

<מרב תורג'מן: יש פשוט מספר שינויים – ברובם הם שינויים טכניים, וזה התיקון המהותי היחיד שהם מבקשים להוסיף אותו במסגרת הדיון בוועדה.

<לירון מאוטנר לוגסי: אסיים להקריא.

<לירון מאוטנר לוגסי: השר, בהסכמת הנגיד, רשאי לקבוע בתקנות התאמות להוראות לפי חוק זה הנדרשות לסליקה אלקטרונית של שיק כאמור.

<לירון מאוטנר לוגסי: הסעיף הזה הוא הסעיף שעוסק בסליקה של צ'ק שלא נקוב במטבע ישראלי.

<לירון מאוטנר לוגסי: אנחנו מבקשים לאפשר, בשונה מלחייב את הבנקים לעשות את זה בדרך אלקטרונית, וכפי שאמרה היועצת המשפטית, אנחנו מבקשים להוסיף הסמכה לקבוע התאמות, ככל שנדרשות, לסליקה אלקטרונית של צ'ק כזה.

איתן כבל: אוקיי.

איתן כבל: הערות?

איתן כבל: מי בעד – ירים את ידו.

איתן כבל: הצבעה בעד סעיף 2 – פה אחד סעיף 2 אושר.

איתן כבל: תודה, אושר.

<לירון מאוטנר לוגסי: הוספת סעיף 5א.

<לירון מאוטנר לוגסי: אחרי סעיף 5 לחוק העיקרי יבוא: "החלת הוראות החוק לעניין שיקים המוצגים לפירעון או הנפרעים על ידי מוסד פיננסי זר – (א) השר, בהסכמת הנגיד ובאישור ועדת הכלכלה של הכנסת, רשאי להחיל בתקנות את ההוראות לפי חוק זה, בהתאמות שיקבע, לעניין שיק הנקוב במטבע ישראלי המוצג לפירעון – (1) בידי מוסד פיננסי זר, בעצמו או באמצעות גורם אחר מסוג שיקבע, לבנק נמשך; (2) בידי בנק גובה, בעצמו או באמצעות גורם אחר מסוג שיקבע, למוסד פיננסי זר שהשיק משוך עליו.

<לירון מאוטנר לוגסי: (ב) בתקנות לפי סעיף זה רשאי השר לקבוע התאמות שונות לעניין מוסדות פיננסיים זרים מסוגים שונים ולעניין גורמים שונים שהמוסדות האמורים או הבנקים הגובים פועלים באמצעותם כאמור בסעיף קטן (א).

יעקב פרי: שאלת ביניים: עד כה זזה לא היה כך?

יעקב פרי: מה השינוי חוץ מהעניין של הסליקה האוטומטית?

יעקב פרי: מה השינוי בהעברות כספיות בין מוסדות פיננסיים זרים למוסדות ישראליים והכול?

<רונית ציצאט: עד היום הם פועלים – גם היום הם פועלים במסלקה הישראלית בשקלים, בהתאם לכללים הנהוגים היום.

<רונית ציצאט: ברגע שאנחנו עוברים לכללים החדשים, הם לא כלולים שם.

<רונית ציצאט: אנחנו רוצים להחיל עליהם גם את זה.

יעקב פרי: הבנתי.

יעקב פרי: תודה.

עיסאווי פריג': אני מבקש הדגמה פשוטה.

עיסאווי פריג': עכשיו יש לנו בנקים פלסטיניים ברשות.

איתן כבל: דיברנו על זה, אבל תשאל.

עיסאווי פריג': בפרקטיקה, הדגמה, איך הדברים הולכים להתבצע?

עיסאווי פריג': לפני כן כל בנק פלסטיני היה קשור אצלנו לבנק ישראלי.

עיסאווי פריג': בעקבות התיקון, איך הדברים יתבצעו?

<רונית ציצאט: עדיין הם יהיו קשורים לבנקים ישראליים, רק שאם אנחנו מסתכלים על החוק החדש, בתיקון הזה אנחנו רוצים לאפשר לבנק המייצג – פועלים, דיסקונט - לבצע למעשה את הסליקה של הבנקים הפלסטיניים בשיטה החדשה, כי היום הם לא יכולים לעשות את זה.

יעקב פרי: זה יפתור את הפרוצדורה, אבל לא יפתור את הבעיה הכללית של הסליקה של בנקים פלסטיניים ובנקים ישראליים.

יעקב פרי: כלומר בנק מזרחי, אני יכול להעיד – היה לו קורספונדנט.

יעקב פרי: אותו בנק היה יכול לעבוד.

יעקב פרי: אם אותו בנק של עבאללה רצה גם לעבוד עם פועלים, גם עם דיסקונט, גם עם לאומי, גם עם מזרחי – לא יכול, ולפי דעתי, זה יישאר.

איתן כבל: מה שנקרא, הבעיות נשארו אותן בעיות, רק השיטה של הזה השתנתה.

איתן כבל: זה טכני, שהוא חשוב.

<רונית ציצאט: גם על הבעיה הזאת נעשית עבודה.

עיסאווי פריג': איפה החסימה של החקיקה?

איתן כבל: אין חסימת חקיקה.

עיסאווי פריג': אז למה עכשיו אני משחרר?

איתן כבל: המערכת משתדרגת.

איתן כבל: זה לא עניין פיננסי.

איתן כבל: זה עניין טכני.

איתן כבל: עיסאווי, אתה שאלת שתי שאלות.

איתן כבל: מה שאמר לך פרי באוזן, לגבי הנושא הגדול, הוא צודק.

איתן כבל: העניין הוא לא סביב השולחן הזה לתת את המענה – זה ברמת מערכות היחסים היותר גבוהות שיש ברשות, המערכת הכלכלית הישראלית מצד אחד.

איתן כבל: פה אנחנו בכל מקרה במצב הקיים, רוצים שהמערכת תפעל; שלא יהיו חסמי עבודה ברמה הטכנית.

איתן כבל: שיהיה פשוט יותר קל.

איתן כבל: במה שמתקיים.

איתן כבל: בהתעסקות היום-יומית השוטפת, שהמערכת הכלכלית הבנקאית בישראל לא תעבוד בשיטה א', והמערכת הבנקאית ברשות הפלסטינית תעבוד בשיטה ב'.

איתן כבל: סך הכול לייצר סנכרון, שאם תהיה, או תגדל, לא משנה מה, שתהיה התאמה ביכולת לעבוד.

איתן כבל: כלומר שמדברים באותה שפה בנקאית.

עיסאווי פריג': לזה היה צריך שינוי חקיקה.

איתן כבל: נכון.

איתן כבל: זה לא רק לנו.

איתן כבל: זה לא רק לרשות.

איתן כבל: זה לא רק לפלסטינים.

איתן כבל: העניין שנוגע לרשות הוא רק פסיק, לגמרי.

איתן כבל: יש פה מערכת שהיא מערכת הרבה יותר, רק במקרה יש גם שם העניין הזה.

איתן כבל: בבקשה.

<לירון מאוטנר לוגסי: (ג) בסעיף זה, "מוסד פיננסי זר" – מוסד פיננסי שהתאגד מחוץ לישראל ואינו בנק, הרשאי לפי דין, לרבות דין זר, להציג שיק לפירעון או לפרוע שיק המשוך עליו, מסוג שקבע השר בתקנות לפי סעיף זה.

איתן כבל: ברשותך, אם איני טועה, ולחשה לי באוזן היועצת המשפטית שלנו, אני חושב שהעלינו את נושא גובה העמלות, אם איני טועה, בדיון הקודם.

איתן כבל: אם איני טועה, אבל זה דבר שאפשר לבדוק אותו הרי גם בפרוטוקול, שהיתה אמירה או התייחסות לכך שישונו העמלות; שהעמלות תהיינה יותר נמוכות מאלה המתקיימות- - -

יעקב פרי: ברגע שתהיה סליקה אלקטרונית.

יעקב פרי: בדיוק.

יעקב פרי: הרי העלויות הן אחרות לגמרי.

יעקב פרי: אפרופו, עיסוק בכלל, שאנחנו עוסקים בכל השאלה של כניסת העולם החדש אל חיינו, העולם האלקטרוני והעולם האינטרנטי.

יעקב פרי: יש לנו הדיון הזה כשאתה מזמין בטלפון או דרך האינטרנט – למה ממשיכים לגבות עמלה בקולנוע?

יעקב פרי: נדמה לי הצעת חוק שבזמנו- - -

יעקב פרי: מיקי רוזנטל.

איתן כבל: נכון.

איתן כבל: גם מיקי.

איתן כבל: זה כרמל שאמה.

איתן כבל: יש עכשיו הצעה משודרגת של תמר זנדברג, שנמצאת על סדר-היום של הוועדה, וכבר ביקשו ממני תיאטראות ישראל פגישה בשאלות האלה.

איתן כבל: כלומר מתייתרת עבודה, אבל למרות זאת נשארת אותה עמלה או גובה העמלה.

איתן כבל: ברשותכם, אם מישהו יוכל לתת לי תשובה.

<חן פליישר: חן פליישר, בנק ישראל, המחלקה המשפטית.

<חן פליישר: אני יכולה לתקן, שכבר יש שינוי, מאחר שלקוחות כבר היום יכולים להפקיד צ'קים בסלולר.

<חן פליישר: כשהם עושים זאת, הם מחויבים בעמלת ערוץ ישיר.

איתן כבל: איזו גאונות.

איתן כבל: כלומר זה אם הסלולר שלך מתחמם בהעברה.

איתן כבל: .. כשהוא עובר מהחשבון שלך לחשבון בסניף, יש לך רעידות ביד...

יעקב פרי: על הריבית אני משלם פחות עמלה מאשר אני מפקיד בצ'ק?

<חן פליישר: אני אסביר.

<חן פליישר: המודל של העמלות ושל התחום הבנקאי הוא מודל שמובנה בכללי העמלות שנקבעו על-ידי נגידת בנק ישראל.

<חן פליישר: אני אומרת ערוץ ישיר, אבל אני מתכוונת, ערוץ ישיר ולא ערוץ פקיד, כי העמלה על ערוץ פקיד גבוהה יותר מעמלה על ערוץ ישיר, וההבדל הוא של 75% למטה פחות מעמלת ערוץ פקיד דרך הסלולר – לא ב-BIT אלא באפליקציה.

<חן פליישר: או, למשל, אתה עושה זאת במכשיר אוטומטי; שאתה לא נכנס לפגוש פקיד – אתה עושה את זה באמצעות אחד הערוצים הישירים.

איתן כבל: אני לא מקבל עמלה על זה שאני עושה את זה במקום הבנק?

איתן כבל: אני צריך לקבל את זה.

איתן כבל: ..

יעקב פרי: ירדה העמלה, אבל מה שהיה קודם, נשאר אותו דבר.

<חן פליישר: לעת עתה, כן.

<רונית ציצאט: אתה רוצה לקדם את כולם לאותו מקום.

<רונית ציצאט: אתה מביא אותם להשתמש.

איתן כבל: אנחנו עכשיו לא בדיון עמלות.

איתן כבל: זה עולם ומלואו.

איתן כבל: אבל אני כן רוצה להתמקד ועדיין לנסות בעניין של הורדת העמלה ולאור העובדה שאתה עוסק בזה בצורה אלקטרונית.

איתן כבל: אחד הדברים שגבו למשל תמיד – עמלת החזרת צ'ק, שזה הסיפור הגדול שתמיד כאילו חטפת בראש.

איתן כבל: נכון שזה לא סכומים שהם דרמטיים, אבל כשמדובר באנשים שבדרך כלל מחזירים להם, גם השקל וחצי הזה הופך להיות דרמטי, ולבנק, כשאתה חושב כמה צ'קים חוזרים בשנה, זה מכפלות שאתה לא יכול לתאר אותן.

עיסאווי פריג': בוא נדייק.

עיסאווי פריג': לוקח 65 שקלים – אל תגידו לי לא.

איתן כבל: כמה זאת עמלת החזרת צ'ק?

עיסאווי פריג': אני עושה התאמות בנקים ורואה את זה.

עיסאווי פריג': 65 שקלים אתה משלם.

יעקב פרי: ואם הצ'ק הוא על 15 שקלים?

עיסאווי פריג': 65 שקלים.

עיסאווי פריג': עכשיו אראה לכם דפי בנק.

איתן כבל: הנחת העבודה, שאם יש את זה בבנק אחד, הבנק השני לא גובה שקל.

<יצחק פלורנטין: אנחנו בבנק הדואר גובים 17 שקלים בלבד על החזרת צ'קים.

איתן כבל: אנחנו גם רוצים שהדואר יהיה בנק חברתי, אבל יש מי שלא רוצה.

איתן כבל: עזוב אותך מזה.

איתן כבל: אנחנו מדברים על המציאות המתקיימת.

יעקב פרי: יש בהחלט מקום להאמין- - -

איתן כבל: חד-משמעית.

עיסאווי פריג': אראה לכם, חברים.

עיסאווי פריג': אני רוצה לחדד שאלה.

עיסאווי פריג': היום אחרי כל הבלגאן יש לנו מדרג עמלות בבנקים.

עיסאווי פריג': עמלת ערוץ ישיר, לקוח שלא ניגש לקבל שירות, ועכשיו את אומרת, מי שמשתמש- - -

<חן פליישר: שירות מפקיד שנתן.

<חן פליישר: זה שירות מהבנק, רק לא מפקיד.

עיסאווי פריג': כן.

עיסאווי פריג': ועכשיו את אומרת, מי שמשתמש בסליקה אלקטרונית משלם עמלת ישיר, נכון?

<חן פליישר: אני אומרת שאם אתה מפקיד באמצעות הסלולר או באמצעות עמדה אוטומטית, עמלת ערוץ ישיר.

עיסאווי פריג': אני בא לתקן אותך.

עיסאווי פריג': כל מי שלא נכנס לבנק, משתמש באלקטרוני או לא משתמש באלקטרוני - משלם ישיר.

עיסאווי פריג': בסדר?

עיסאווי פריג': זה עדכון.

יעקב פרי: לא הבנתי.

יעקב פרי: דבר במספרים.

עיסאווי פריג': טוב.

עיסאווי פריג': מעולם לא השתמשתי בסליקה, אתה לא השתמשתי בסליקה.

עיסאווי פריג': במקביל, לא נכנסת לבנק לקבל שירות ישיר מהפקיד – אתה מחויב.

עיסאווי פריג': כל אחד מחויב.

עיסאווי פריג': בסדר?

עיסאווי פריג': תדייקו.

איתן כבל: כלומר אתה אומר, בסוף-בסוף זה מגיע לבנקאי.

<חן פליישר: אבל לא הבנתי את הנקודה.

<חן פליישר: כל ערוץ ישיר- - -

עיסאווי פריג': מי שמשתמש באפליקציה, משלם עמלת ערוץ ישיר.

<חן פליישר: נכון.

עיסאווי פריג': אני אומר לך, נכון, אבל גם מי שלא משתמש באפליקציה, משלם ישיר, בתנאי שהוא לא קיבל שירות ישיר מהבנק.

<חן פליישר: נכון.

<חן פליישר: אמרתי.

עיסאווי פריג': אין המדרג, כשאני משתמש באפליקציה, יש לי עוד הטבה.

עיסאווי פריג': לא.

<חן פליישר: לא, אמרתי שגם מכונות שהן לא באמצעות פקיד - כל מקום שאתה לא פוגש פקיד, העמלה היא נמוכה יותר.

<חן פליישר: מה שבעינינו חשוב בחוק הזה – אני רוצה להוסיף לכם מידע.

<חן פליישר: מה שהחוק הזה אפשר, זה להפקיד צ'קים מהסלולר, במובן הזה שאפשר להגדיר את הפעילות באמצעים הישירים, וכך ליהנות מהטבה.

עיסאווי פריג': לא הקנה הטבה.

<חן פליישר: בעיניי זה כן, כי אם אי-אפשר היה להפקיד צ'ק בסלולר עד החוק הזה, אי-אפשר היה, כך אי-אפשר היה גם ליהנות, וגם מהנחות.

יעקב פרי: אין לנו בכלל ויכוח שהכיוון הזה נכון.

יעקב פרי: הוא תואם את העולם החדש.

יעקב פרי: הסוגיה שיושב-ראש הוועדה העלה, היא באותה הזדמנות שאנחנו חוגגים את פורים, ואתם רוצים לעשות סליקה אלקטרונית שמבורכת, ואני באמת חושב שהיא גם תאושר בוועדה, צריך לחשוב, במקביל, גם איך מורידים או איך מצמצמים את מדרג העמלות.

יעקב פרי: אני חושב שזה יהיה חשוב.

יעקב פרי: בהקשר לחוק הזה, נכון גם לעשות כך.

<חן פליישר: אם אפשר להוסיף בעניין העמלות, כדי שתכירו את זה – יש נושא נוסף, שמטופל במקביל.

<חן פליישר: ממש באחרונה פורסם תיקון של כללי העמלות, שמחייב את הבנקים לקחת כל שירות שניתן לתת אותו גם באמצעות פקיד וגם באמצעות ערוצים ישירים דיגיטליים, לייצר תעריפונים שמשווים ללקוח, ואומרים לו: אם תבוא ותעשה זאת עם פקיד – זאת העמלה שתשלם, ואם תעשה את זה בערוץ ישיר, זו העמלה שתשלם, והיא חייבת להיות נמוכה יותר, חייבת.

<חן פליישר: זה כתוב בכללים.

<חן פליישר: זה גם מהלך שנעשה ממש לאחרונה וייכנס בקרוב לתוקף.

<חן פליישר: אני גם מקווה שיראו תוצאות.

איתן כבל: תודה, גברתי.

איתן כבל: ברשותכם, לפני שאנחנו מאשרים לכם ושולחים אתכם לדרככם ולעמל יומכם, להכין את התקנות וכו', אני קודם כל מבקש לקבל את כל העמלות – גובה העמלות שהבנקים - לפי בנקים אני רוצה את זה.

איתן כבל: אני מניח שכל בנק, יש לו הדחיפה של האפליקציה שלו.

איתן כבל: אני מניח שבנק הפועלים, הסלולר מתעייף ברמה אחת, בבנק לאומי הוא מתעייף בצורה אחרת, ולכן כל אחד צריך לקחת את העמלה שלו בהתאם לנדרש.

איתן כבל: אני מבקש לפי כל הבנקים שפועלים בישראל, כל עמלה שמהיום והלאה נגבית סביב השימוש בסליקת צ'קים אלקטרונית.

יעקב פרי: כי אם תרצה דיווח של כל העמלות- - -

איתן כבל: זה אני לא רוצה.

איתן כבל: זה צריך לתת בדחיפה קדימה.

איתן כבל: לא התכוונתי לזה.

איתן כבל: ואני כבר אומר לכם, שוב - במוקד אני רוצה את עמלת החזרת צ'ק.

איתן כבל: אני גם ארצה לראות את עמלת החזר צ'ק בהתאמה אל מול – או אומר זאת כך: ארצה לראות את הדברים בהשוואה למצב הקיים, כלומר אם יש עמלת החזרת צ'ק בנק לאומי X שקלים – אני לא נכנס עכשיו לזה – עמלת החזרת צ'ק בסליקה אלקטרונית היא X מינוס.

איתן כבל: לדעת מה המספרים.

איתן כבל: ארצה את הטבלה - לא יודע מתי הם יביאו.

איתן כבל: אולי פתאום לא יתחשק להם?

עיסאווי פריג': זה צריך להיות בלחיצת כפתור, חברים.

עיסאווי פריג': על מה אתם מדברים?

איתן כבל: אני לא יודע.

איתן כבל: אני רוצה את זה לעוד שבועיים.

איתן כבל: זה לא יום לימודים ארוך.

איתן כבל: זו לא תהיה עמלה גבוהה.

איתן כבל: עד 10 בנובמבר.

איתן כבל: אם תביאו את התקנות לפני או במועד התקנות - הראשון מבין שניהם.

עיסאווי פריג': ברשותך, עד שאלה.

איתן כבל: כבר.

איתן כבל: בסדר?

איתן כבל: זה חשוב מאוד-מאוד, כדי שנדע שאנחנו באמת מתכתבים עם עשייה נכונה.

איתן כבל: זה לא רק שפה אנחנו באים ועושים "וי" על כל דבר ודבר.

איתן כבל: בבקשה, עיסאווי.

עיסאווי פריג': אדוני היושב-ראש, חברים, חבריי.

עיסאווי פריג': בנק ישראל, לפי כשנה, קצת יותר, העברתם לבנקים את המדרג של העמלות, שהיה שינוי מבורך.

עיסאווי פריג': מדרג א', מדרג ב', מדרג ג'.

לאה ורון: הפיקוח על הבנקים מחויב לפי חוק אחת למחצית השנה, להעביר דיווח - לפי חוק הבנקאות, שירות ללקוח- דיווח לוועדה על העמלות שנגבות מהציבור.

לאה ורון: זה נעשה.

איתן כבל: בסך הכול יש ירידה.

איתן כבל: אי-אפשר להתעלם מכך.

עיסאווי פריג': נכון.

עיסאווי פריג': אני מדבר על שירותי המסלולים.

עיסאווי פריג': לפני כשנה-שנה וחצי הבנקים – בכנסת אושר שיש מסלולי עמלות, שאתה בוחר את מסלול העמלות הכי משתלם לך.

איתן כבל: והגמלאים מקבלים אוטומט, נדמה לי, את הנמוך.

איתן כבל: כמעט אוטומט.

עיסאווי פריג': ראיתי את זה, ואתם שלחתם ללקוחות חוברת על המסלולים - ראיתי את זה.

עיסאווי פריג': ואף אחד לא קורא את הדברים הקטנים.

<חן פליישר: הבנקים חויבו לשלוח.

עיסאווי פריג': שלחו.

עיסאווי פריג': אני שואל, ברמת האחוזים, כמה ניצלו את המסלולים וכמה לא?

עיסאווי פריג': למה אני שואל – כי המסלולים – אתה, איתן כבל, מתאים לך מסלול מס' 2, שהכי מיטיב לך והכי משתלם לך מבחינת תשלום.

עיסאווי פריג': אתה ביוזמתך לא ביקשת מהבנק את המסלול, אז הבנק מכניס אותך למסלול הכי גבוה והכי משתלם לו.

<חן פליישר: לא.

עיסאווי פריג': שנייה.

עיסאווי פריג': אני יודע מה אני אומר.

עיסאווי פריג': אל תגידי לי לא.

עיסאווי פריג': אני חי את זה.

עיסאווי פריג': כמה נמצאים בכל מסלול ומסלול?

עיסאווי פריג': ניצלו?

עיסאווי פריג': תכיני את הטבלה הזו.

עיסאווי פריג': היא ישנה.

איתן כבל: אני חושב שזה מאוד מעניין.

<חן פליישר: אין פה נציגים כרגע של הפיקוח שעל הבנקים – יש פה נציגים של מחלקות התשלומים ושל המחלקה המשפטית, לכן אין לנו המידע הזה.

<חן פליישר: אני רוצה רק לאור בקשתך לעוד שבועיים, לחדד פה נקודה, שעשויה להיות בעייתית, כי עוד לא עלינו לסליקה אלקטרונית מלאה.

<חן פליישר: עשינו רק במקטע מאוד קטן.

<חן פליישר: כמות הצ'קים שם היא עדיין קטנה יחסית למסה הכללית.

איתן כבל: כמה?

<רונית ציצאט: מדובר על עשרות-אלפי צ'קים לעומת 130 מיליון צ'קים- - -

איתן כבל: בואי נראה את המגמה.

<חן פליישר: אני רוצה לומר שני דברים, שלדעתי יכולים להביא לידי כך שהנתונים שנביא הם לא בהכרח יראו עדיין את המגמה, משתי סיבות: אחת, כי עוד לא עלינו עם סליקה אלקטרונית, לכן הבנקים עוד לא עשו את הבחינה שלהם לגבי מה אפשר להוריד; והשנייה היא שגם התיקון שנגידת בנק ישראל עשתה בכללי העמלות – התיקון שם מחייב אותם להפחית עמלות, ככל שמדובר בערוצים דיגיטליים.

<חן פליישר: גם הוא עוד לא נכנס לתוקף, כי זה תיקון כללי.

<חן פליישר: לכן עוד שבועיים אני לא מאמינה שתראה את המצב שיהיה בעקבות העלייה לאוויר.

איתן כבל: אז נעשה סדר, ברשותך.

איתן כבל: קודם כל, אני רוצה את מה שיש.

איתן כבל: הרי עשרות-אלפים פועלים בחלל ריק?

איתן כבל: ולכתוב בצד: אלה הנתונים המתקיימים בשלב זה; כל השאר עדיין לא נכנס לתוקף.

יעקב פרי: תנו לנו תמונת מצב.

יעקב פרי: אל תסבכו את זה.

יעקב פרי: גברתי, אני חושב הבקשה של יושב-ראש הוועדה היא מאוד פשוטה.

יעקב פרי: תנו לנו את המצב הקיים.

יעקב פרי: אם יש במצב הקיים הבדל בין מי שסולק כבר אלקטרונית, ותבורכו, ירדו לו העמלות, הוא הלך למסלול מסוים - תראו לנו את ההשוואות, ואם יש לכם גם מחשבות, איך להוריד כשתהיה סליקה אלקטרונית רחבה יותר, כמו שאתם רוצים – תכתבו.

יעקב פרי: תנו לנו תמונת מצב.

יעקב פרי: אני לא חושב שזה אמור להיות מסובך.

איתן כבל: לא אמור להיות מסובך.

איתן כבל: זה דבר אחד.

איתן כבל: דבר שני, אני מבקש להוציא בהזדמנות הזו למפקחת על הבנקים שתעביר לנו את הנתונים לגבי מסלולי עמלות, לגבי ניצול של מסלולי עמלות.

איתן כבל: נצביע, ואחר כך אני רוצה להקריא את המכתב שכתבו לי עובדי בנק הפועלים במגזר המסוים הזה, ונקבל החלטה, מה עושים עם זה.

איתן כבל: אני מעלה להצבעה את סעיף 3 על תתי-סעיפיו.

איתן כבל: מי בעד – ירים את ידו.

איתן כבל: הצבעה בעד סעיף 3 – פה אחד סעיף 3 אושר.

איתן כבל: תודה רבה.

עיסאווי פריג': תרשמי לי בקשת רשות דיבור.

איתן כבל: חברים, אני רוצה להקריא מכתב שקיבלתי מעובדי הסליקה בבנק הפועלים.

איתן כבל: אני שמח שאמרת שהם הוזמנו לכאן.

איתן כבל: הם כותבים לי: שלום אדוני.

איתן כבל: חוק הסליקה האלקטרונית – פגיעה בעובדי בנק הפועלים.

איתן כבל: מאז חוקק החוק הנ"ל, בנק הפועלים - כיון שאין כאן נציגי – אבל הם טוענים שהוא לא מטפל בהם בצורה נאותה.

איתן כבל: לאחר עשרות שנות עבודה הבנק זורק את העובדים והעובדות המבוגרים לפרישה מוקדמת, ומפעיל עליהם לחץ לעבור למקומות עבודה אחרים, עוד לפני שהתהליך התחיל.

איתן כבל: אנחנו ארבעים עובדי מסלקה, והבנק פועל להעיף כעשרים עובדים, למרות שהעבודה לא מתייתרת, אלא מנצל את המצב.

איתן כבל: חוק הסליקה יהווה חיסכון של מעל 100 מיליון ₪ בשנה לבנק – זה לא מעט – ובמקום להיטיב עם העובדים, הוא מתעמר בהם.

איתן כבל: אנא בקש מנציג הבנקים הבהרות לגבי התייתרות העובדים והפיצוי שניתן להם בגין המעבר לעבודת בוקר.

איתן כבל: המשכורת נחתכת בכ-50%, והבנק מסרב לתת פיצוי הולם לאחר כ-30-40 שנות עבודה.

איתן כבל: אנחנו מבקשים ממך, אדוני, להעלות את הסוגיה הזאת.

איתן כבל: אז אל"ף, אני מעלה אותה.

איתן כבל: בי"ת, אני רוצה להסב את תשומת הלב – אין פה מי שישיב; תכף אומר מה אני מבקש לעשות, או אם יש למי מכם רעיון.

איתן כבל: הטענה שלהם, שבבנקים האחרים הגיעו אתם להסדרים - בוקר טוב, חבר הכנסת חאג' יחיא – ופה שאלתי אותם את השאלה המתבקשת, מדוע הם לא פנו לוועד העובדים או להסתדרות.

איתן כבל: טענתם היא שהוועד לגמרי עם ההנהלה מולם.

איתן כבל: הם קבוצה קטנה, אז אפשר לעבור לסדר-היום.

איתן כבל: אם יש לכם הצעה - אני רוצה לפנות בפנייה רשמית להנהלת הבנק, להגיב על הטענות ,הללו עם העתק להסתדרות.

יעקב פרי: אתה צריך קר לציין שאתה עושה, ושההצעה אושרה בוועדה.

איתן כבל: ברור.

איתן כבל: העובדים לא מבקשים למנוע את העברת החוק.

יעקב פרי: כי הם כותבים שהסליק פוגעת בהם.

יעקב פרי: אתה יכול להבין מהמכתב, איתן, שהפיטורין של העשרים האלה, כתוצאה מהעובדה שזה יעבור לסליקה אלקטרונית.

איתן כבל: נכון.

איתן כבל: אבל הם לא מבקשים למנוע; הם רק טוענים שזה נותן חיסכון של 100 מיליון ₪ לבנק, שנתי, ולמרות החיסכון הגדול הזה במערכת היחסים המתקיימת בינם לבין הנהלת הבנק- - -

יעקב פרי: כלומר יש חזית שלמה נגדם.

איתן כבל: בדיוק.

איתן כבל: בבקשה.

ג'מעה אזברגה: זה מה שנקרא תזה ואנטיתזה, הפך – אתה חוסך יותר, והעובדים צריכים להרוויח יותר.

ג'מעה אזברגה: מצד אחד, מרוויח הבנק.

ג'מעה אזברגה: רציתי לשאול שאלה, הבהרה, לגבי העניין של הבטחת הזיכוי של הבנק.

ג'מעה אזברגה: אנחנו מדברים על מהלך שהוא יחסית חדש, ושהוא ברובו אלקטרוני.

ג'מעה אזברגה: האם יש ביטחון, שהזיכוי של הצ'ק בסליקה האלקטרונית באמת יקרה?

ג'מעה אזברגה: כלומר יש תמיד אנשים שיכולים לרמות את המערכת.

ג'מעה אזברגה: העניין של הבקרה.

ג'מעה אזברגה: יש ביטחון, שהצ'ק הזה- - -

איתן כבל: אשיב בשתי רמות: קודם כל, עסקנו בשאלה הזאת במסגרת הדיון בחוק.

איתן כבל: זו שאלה בסיסית.

איתן כבל: אותו חשש, הרי כל אחד אומר: אתחיל להעביר פה את כל הכספים שלי?

איתן כבל: מי יודע מי באוויר בודק את זה וכל מיני דברים כאלה, וכולנו, כל העולם, הולכים לכיוון הזה.

איתן כבל: השאלה שלך היא במקומה.

איתן כבל: עסקנו בה בפעם הקודמת.

איתן כבל: בנק ישראל נתן או לפחות האיר את עינינו, כיצד הוא מתמודד עם השאלות של האבטחה, שהן נכונות כמעט לכל דבר ועניין.

איתן כבל: אני מאוד מקווה – עולם הסייבר, אין בו התחייבות, אבל אם כל הזמן נחיה באותו פחד, לעולם לא נוכל להתקדם בתוך התהליך הזה, ולא משנה באיזו תקופה אתה.

איתן כבל: בכל מעבר שנעשה בחיים שלנו מצאנו את עצמנו בחששות שהם טבעיים.

איתן כבל: אני מודיע לך שבמעבר לרכב אוטונומי לכשיגיע, אני ספקן כמה אנשים שנוהגים היום באופן- - -

יעקב פרי: אני לא.

יעקב פרי: אני הולך לעשות את זה.

יעקב פרי: ..

איתן כבל: סתם דוגמה.

איתן כבל: גם אני לפעמים חושב על זה – אלוהים ישמור.

ג'מעה אזברגה: לגבי העמלות, והעובדים, בנק הפועלים במיוחד – אני במקרה לקוח שלו – לוקח הרבה עמלות.

ג'מעה אזברגה: מצד אחד, אתה אומר שהוא חוסך 100 מיליון שקל, ומצד שני, מפטר ארבעים או עשרים עובדים.

ג'מעה אזברגה: אני מבין שכשאתה מפקיד צ'ק בבנק, אתה משלם על זה עמלה, כלומר כשאתה מושך, אתה משלם עמלה.

ג'מעה אזברגה: אני מבין את זה.

ג'מעה אזברגה: אבל כשאתה מפקיד, גם אתה צריך לשלם עמלה – את זה אני לא מבין.

יעקב פרי: את זה הם רוצים להנמיך.

ג'מעה אזברגה: הרבה סניפים, והפסיקו לתת שירות במזומן.

איתן כבל: בטלר.

איתן כבל: זה דיון שלנו שאנחנו מנהלים אותו.

ג'מעה אזברגה: כן.

ג'מעה אזברגה: זה חוסך המון כוח אדם ומשאבים, ומצד שני, לא מורידים את העמלות בכלל.

יעקב פרי: כלומר גם מפטרים עובדים וגם לא את העמלות.

ג'מעה אזברגה: בדיוק.

ג'מעה אזברגה: זה מה שאמרתי, תזה ואנטיתזה.

איתן כבל: אנחנו הולכים לעסוק ממש בשבועות הקרובות – תקני אותי, לאה, יש מצב של השבועיים-שלושה הקרובים, שנעלה לכאן את הנושא של הכספומטים, ודרך זה – למה הכספומטים בעצם?

איתן כבל: כי הדרישה אליהם רק גדלה, כי סוגרים בנקים, סוגרים טלרים, ואז יש דרישה.

איתן כבל: אז נכון שכתבה לי חדווה באר, שמשתדלת לעשות עבודה מצוינת באמת, שיש עלייה של 30%, שהבנקים בהצבת כספומטים חדשים.

איתן כבל: אני בדיוק על העניין הזה אמרתי לה, שאם אחרי שהוסיפו 30%, ועדיין המצב הוא בכי רע, זה מראה את עומק הפער.

איתן כבל: יש הצעת החוק שלי, ויש הצעת חוק שרצה להגיש דוד ביטן, שמבקש להיכנס בכספומטים הפרטיים.

איתן כבל: אין לי עניין אישי בעד הכספומטים הפרטיים, אבל אתה בצורה הזו, במקום להטיל קודם כל את המשימה לפתחו של הבנק - יש כשל שוק.

איתן כבל: הם רואים במקום שאין – הם זה.

לאה ורון: תשאל אותם כמה כספומטים של הבנקים בעיר אילת.

לאה ורון: אנחנו פשוט בדקנו באילת.

איתן כבל: לא רק באילת.

איתן כבל: הרי בסוף-בסוף, הבנקים, שהכסף שלנו אצלם, הם גם חותכים אותנו בסניפים, גם חותכים אותנו בטלרים.

איתן כבל: צריך שתהיה אמת מידה לכל בנק, שיהיה לו כספומט.

איתן כבל: אין לי ספק שקודם כל, זה כבר ייצר תחרות כלפי הכספומטים הפרטיים.

איתן כבל: או ייעלמו מהעולם- - -

יעקב פרי: יצטרכו להוריד עמלות.

איתן כבל: או יורידו עמלות.

איתן כבל: זה ברור.

איתן כבל: אבל אתה לא יכול – איך אמרתי - לעשות הנחה לבנקים, לפטור אותם מהמשימה שעומדת לפתחם.

יעקב פרי: ומי שנכנס לכשל השוק הזה- - -

איתן כבל: נכון.

איתן כבל: אפילו סוציאליסט כמוני, חושב שלהתחיל בעניין הזה, הוא מתנה לגמרי לבנקים, ולא מגיעה להם המתנה הזאת.

איתן כבל: לסיכום, ברשותך, קודם כל אוציא מכתב להנהלת בנק הפועלים עם העתק ליושב-ראש ההסתדרות, כדי לקבל את התמונה ביחס לפנייה ולטענות שמועלות על-ידם.

איתן כבל: אגב, הם טוענים שבבנקים אחרים מערכת היחסים טופלה בצורה הרבה יותר טובה ממה שהם טופלו, אבל אין פה מי שישיב.

איתן כבל: אני רק מציף ומניח את הדברים על השולחן.

איתן כבל: במסגרת הדיון שיתקיים בשבועות הקרובים על הכספומטים, אני מקווה שגם שר הכלכלה, שביקש ממני גם הוא להעלות את הנושא הזה, יבוא לכאן, כי זה הפך להיות לנושא כבד – אאפשר לך, כמובן, חבר הכנסת אזברגה, לשאול את השאלות שנוגעות לעמלות ודברים מהסוג הזה.

איתן כבל: תודה רבה, ישיבה נעולה.